
Pozitív-negatív

Kulcsszavak: Escher; parafrázis; pozitív; negatív; gyík
A pályamunkám témája a pozitív és negatív <formák> ellentétjének, egymást kiegészítő mivoltának, egymástól való elválaszthatatlanságának bemutatása egy Maurits Cornelis Escher által ihletett szobron, mely egyben hódolat is a művész előtt.
“Agyagból formálják az edényt,
de benne üresség rejlik:
az edény ezért használható.
A házon ajtót-ablakot nyitnak,
mert belül üresség rejlik:
a ház ezért használható.
Így hasznos a létező és hasznot-adó a nemlétező.”
Lao-ce: Tao Te King
A fenti Lao-ce idézet szerint az edény és a ház úgy válik hasznossá és használhatóvá, ha a pozitív és negatív tér egyaránt jelen van. Nem értelmezhető a pozitív a negatív nélkül és fordítva, és ha valamelyik hiányzik, megszűnik edénynek lenni az edény és háznak lenni a ház. Mind a végső alkotásomra, a kockára, mind a választott szobrászati eljárásra, a gipszöntésre - ahogyan a versben is - igaz: nincs pozitív negatív nélkül, nincs negatív pozitív nélkül, az egyikből következik a másik, a másiktól elválaszthatatlan az egyik. E gondolattal játszottunk az alkotás során végig és magán a plasztikán, több szinten.
Ha valami kiemelkedik a kocka lapjain és nevezzük ezt pozitívnak, csak akkor tud kiemelkedni, ha valamilyen síkhoz képest emelkedik ki, azaz azzal, hogy a pozitív kiemelkedik, máris megteremtődik a negatív. Mi ezt a negatív teret úgy használtuk, mint M. C. Escher a metszetein: a negatív rész is kapott egy értelmezhető formát, pontosabban eleve úgy lett kialakítva a pozitív minták sora, hogy a köztük lévő üres tér, azaz negatív is pontosan ugyanazt az alakzatot adja ki, mint a pozitív, csak elforgatva (tesszaláció): jelen esetben egy gyíkocska. És míg Escher két dimenziós grafikáin, metszetein a pozitív és negatív a (fehér és fekete) színek használatával válik el, mi a kockaszobron a fekete-fehér ellentétpár alkalmazása mellett továbbvittük az elkülönülést a harmadik dimenzióba.
Az egymást követő kockalapok is egymás ellentettjei: az első kiöntött pozitív lapról öntöttünk egy negatívat, majd ugyanerről a pozitívról egy újabb negatívat, a negatívról egy másik pozitívat. A kocka teteje egy teli gyík lap, a négy oldallapon egyre fogynak a gyíkok, míg a kocka hatodik lapján - ami teljesen sík - egyetlen három dimenziós, színes terrakotta gyíkocska “sétál”, akit kiszöktettünk a bináris pozitív-negatív világból.



